## El Consell aprova el pla sectorial que fixa els llindars de població per al finançament dels servicis socials municipals

*** L’acord regula la distribució del finançament entre la Generalitat i les diputacions provincials de Castelló, València i Alacant per al contracte programa 2025-2028**

El Ple del Consell ha aprovat el pla sectorial pel qual es determinen els llindars de població a l’efecte dels convenis interadministratius de col·laboració per al finançament dels servicis socials entre la Generalitat i les diputacions provincials de Castelló, València i Alacant, juntament amb les entitats locals que reben este finançament.

El nou pla té per objecte fixar els criteris de repartiment del finançament del Sistema Públic Valencià de Servicis Socials durant la vigència del contracte programa 2025-2028, d’acord amb els principis de coordinació, proporcionalitat i suficiència financera establits en la Llei 3/2019, de servicis socials inclusius de la Comunitat Valenciana, i en la legislació estatal de règim local.

Amb esta aprovació, el Consell complix la sentència del Tribunal Constitucional 82/2020, que exigia substituir l’anterior règim transitori de repartiment per un pla sectorial que garantira la participació de les entitats locals i l’harmonització dels interessos públics en presència.

L’acord establix que la Generalitat finançarà l’import total del mòdul de personal en tot el territori, excepte les aportacions que corresponguen a les entitats locals i diputacions. Durant la vigència del contracte programa, la Generalitat assumirà el finançament dels municipis i mancomunitats de més població en cada província.

Les diputacions provincials, per la seua banda, assumiran el finançament dels servicis socials dels municipis i mancomunitats de menor població de cada província, reforçant el seu paper de suport tècnic i econòmic a les entitats locals amb menor capacitat de gestió i recursos.

El pla sectorial compta amb informe favorable del de l’Òrgan de Coordinació i Col·laboració Interadministrativa (OCCI), en el qual participen la Generalitat, les diputacions provincials i les entitats locals.

Fecha: 12/12/2025